Diari Oficial de la Generalitat Valenciana


Sumari del DOGV 8035, del 09-05-2017 (2017/3712)

RESOLUCIÓ de 2 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Presidència, i les universitats públiques valencianes per a l'elaboració d'investigacions d'opinió pública i estudis de la realitat social, i l'anàlisi dels seus resultats.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8035

Data del DOGV
:   09-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3712


Data del document
:   02-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 2 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Presidència, i les universitats públiques valencianes per a l'elaboració d'investigacions d'opinió pública i estudis de la realitat social, i l'anàlisi dels seus resultats. [2017/3712]  
La Generalitat, a través de la Presidència, i les universitats públiques valencianes han subscrit, el dia 20 d'abril de 2017, el Conveni marc per a l'elaboració d'investigacions d'opinió pública i estudis de la realitat social, i l'anàlisi dels seus resultats, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 28 d'abril de 2017 i número 612/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 2 de maig de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat i les universitats públiques valencianes per a l'elaboració d'investigacions d'opinió pública i estudis de la realitat social, i l'anàlisi dels seus resultats  
  
  
València, 20 d'abril de 2017  
  
Reunits  
D'una part, la Generalitat, amb CIF F0340998C, amb seu a València, i, en nom seu i representació, el president de la Generalitat, Ximo Puig i Ferrer, nomenat president de la Generalitat pel Reial decret 581/2015, de 26 de juny, i en virtut de les atribucions que li han sigut conferides per l'article 1 del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, en el qual se li atribueix l'exercici de les competències en matèria d'estudis i innovació, entre altres, i amb l'autorització prèvia del Consell, en la reunió del dia 30 de desembre de 2016, d'acord amb el que disposa l'article 12.6 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, en relació amb l'article 17.f de la Llei 5/1983, de 30 de desembre, del Consell.  
D'una altra part, la Universitat de València - Estudi General, amb CIF E5431268F, creada amb rang d'universitat en virtut del Decret 172/1985, de 28 d'octubre, del Govern Autòmom Valencià, amb seu a l'avinguda Blasco Ibáñez, número 13, CP 46265, de València, i, en nom seu i representació, el rector Esteban Jesús Morcillo Sánchez, nomenat pel Decret 45/2014, de 28 de març, del Consell, i en virtut de les atribucions que li han sigut conferides per l'article 94, apartat d dels Estatuts de la Universitat, aprovats pel Decret 128/2004, de 30 de juliol, del Consell, i modificats pel Decret 45/2013, de 28 de març, del Consell.  
  
D'una altra part, la Universitat Politècnica de València, amb CIF J2693055H, creada amb rang d'universitat en virtut del Decret 495/1971, d'11 de març (BOE 26.03.1971), amb seu al Camí de Vera, s/n, CP 46047, de València, i, en nom seu i representació, el rector Francisco José Mora Mas, nomenat pel Decret 65/2013, de 30 de maig, del Consell, i en virtut de les atribucions que li han sigut conferides per l'article 53, apartat d dels Estatuts de la Universitat, aprovats pel Decret 182/2011, de 25 de novembre, del Consell.  
  
D'una altra part, la Universitat d'Alacant, amb CIF G7582146E, creada amb rang d'universitat en virtut de la Llei 29/1979, de 30 d'octubre (BOE 31.10.1979), amb seu a carretera Sant Vicent del Raspeig s/n, CP 03499, d'Alacant, i, en nom seu i representació, el rector Manuel J. Palomar Sanz, nomenat pel Decret 57/2016, de 13 de maig, del Consell, i en virtut de les atribucions que li han sigut conferides per l'article 64, apartat h dels Estatuts de la Universitat, aprovats pel Decret 25/2012, de 3 de febrer, del Consell.  
  
D'una altra part, la Universitat Jaume I, de Castelló, amb CIF J662870M, creada amb rang d'universitat en virtut de la Llei 3/1991, de 19 de febrer, de la Generalitat Valenciana, amb seu a l'avinguda de Vicent Sos Baynat, s/n, CP 12140, de Castelló de la Plana, i, en nom seu i representació, el rector Vicent Climent Jordà, nomenat pel Decret 93/2014, de 13 de juny, i en virtut de les atribucions que li han sigut conferides per l'article 70, apartat t dels Estatuts de la Universitat, aprovats pel Decret 116/2010, de 27 d'agost, del Consell, modificats pels Decrets 67/2013, de 7 de juny, i 144/2015, de 18 de setembre, ambdós del Consell.  
I, d'una altra part, la Universitat Miguel Hernández, d'Elx, amb CIF X9543733S, creada amb rang d'universitat en virtut de la Llei 2/1996, de 27 de desembre, de la Generalitat Valenciana, amb seu a l'avinguda de la Universitat d'Elx, s/n, CP 03838 Elx (Alacant), i, en nom seu i representació, el rector Jesús Tadeo Pastor Ciurana, nomenat pel Decret 42/2015, de 10 d'abril, del Consell, i en virtut de les atribucions que li han sigut conferides per l'article 33, apartat l dels Estatuts de la Universitat, aprovats pel Decret 208/2004, de 8 d'octubre, del Consell, i modificats pel Decret 105/2012, de 29 de juny, del Consell.  
  
Els compareixents es reconeixen la capacitat legal suficient per a formalitzar el present conveni marc de col·laboració, i, a aquest efecte,  
  
MANIFESTEN  
  
I. Que les institucions a les quals representen tenen objectius i interessos comuns, en els camps acadèmic i científic i en l'àmbit dels serveis i les polítiques públiques, cadascuna d'elles d'acord amb l'exercici de les seues competències, i que la Generalitat, animada per una decidida vocació de treball conjunt amb les universitats públiques de la Comunitat Valenciana, té concertats amb elles convenis, amb finalitats de col·laboració cultural, educativa i científica, que cobreixen, entre altres aspectes, l'establiment de convenis sobre assumptes d'interés per a la Comunitat Valenciana entre les dites institucions. D'acord amb l'article 6.3 del Decret 176/2014, de 10 d'octubre, del Consell, la subscripció dels convenis correspon als titulars dels departaments del Consell, atenent a les matèries objecte de conveni sobre les quals exerceixen les seues competències.  
II. Que la Presidència de la Generalitat té, entre les seues funcions, l'avaluació i valoració de les polítiques públiques desenvolupades pel Consell en l'àmbit de l'opinió pública, per a la qual cosa realitza diversos estudis sociològics i considera d'especial interés la col·laboració de les universitats valencianes, en la competència que les mateixes exerceixen en el disseny i l'anàlisi d'aquests estudis, per augmentar el coneixement de la realitat social valenciana des d'una perspectiva diferent de la de la mateixa administració pública, amb aproximacions plurals realitzades des del rigor i la solvència científica.  
III. Que les universitats públiques valencianes són entitats de dret públic, dotades de personalitat jurídica i patrimoni propi, que gaudeixen d'autonomia, d'acord amb el que estableixen la Constitució i les lleis, per a l'exercici del servei públic d'educació superior, per mitjà de l'estudi, la investigació, la docència, la transferència de coneixement a la societat i l'extensió universitària. I, per això, assumeixen, com a objectiu, la vinculació amb el seu entorn, per a millorar les condicions de vida dels ciutadans als quals serveixen, col·laborant en el seu desenvolupament socioeconòmic; sent, en conseqüència, un principi de la seua activitat la contribució al desenvolupament cultural, social i econòmic de la societat; i, procurant la projecció més gran possible de les seues activitats.  
IV. Que les universitats públiques valencianes són entitats de dret públic, de caràcter multisectorial i pluridisciplinari, que desenvolupen activitats de docència, investigació i desenvolupament científic i tecnològic, i compten, en l'exercici de les seues competències, amb una dilatada experiència en la realització de projectes d'investigació i estudis sobre polítiques públiques per grups d'investigació en l'àmbit del desenvolupament territorial, duts a terme pels distints departaments universitaris que acrediten els seus coneixements, capacitat i experiència provada en la realització d'aquest tipus de treballs.  
V. Que tant la Presidència de la Generalitat com les universitats públiques valencianes estan d'acord a establir una col·laboració, en l'exercici de les seues competències, en l'àmbit de l'avaluació i valoració de les polítiques públiques desenvolupades pel Consell en l'àmbit de l'opinió pública i en el disseny i l'anàlisi d'estudis sociològics a tal efecte.  
VI. Que la Presidència de la Generalitat i les universitats públiques valencianes comparteixen la necessitat d'obtenir de manera periòdica les dades necessàries per a calibrar l'impacte de les polítiques públiques i les demandes socials que han de ser ateses, cadascun en el marc de l'exercici de les seues competències, per mitjà d'uns estudis realitzats regularment i amb uns criteris i una metodologia científica que permeta la realització de sèries temporals àmplies que puguen servir com a base per a l'adopció de decisions polítiques i la implementació de polítiques públiques.  
VII. Que la Presidència de la Generalitat i les universitats públiques valencianes assumeixen, com a propi, el compromís d'avançar cap a una total transparència en la gestió dels afers públics, i, en tal sentit, propugnen la consecució d'un marc d'accessibilitat total que permeta als ciutadans i a qualsevol institució pública o privada conéixer les dades i les conclusions dels estudis sociològics duts a terme des de qualsevol instància pública, facilitant per diversos mitjans la difusió d'aquests continguts.  
  
Pel que anteriorment s'ha exposat, les parts formalitzen el present conveni marc de col·laboració (d'ara endavant, conveni marc), amb les següents  
  
ESTIPULACIONS  
  
Primera. Objecte del conveni  
És objecte del present conveni marc la regulació de la col·laboració entre les universitats públiques valencianes, a través dels seus departaments, en els estudis d'opinió que realitze durant el seu període de vigència la Presidència de la Generalitat.  
  
Segona. Compromisos de les parts  
La Presidència de la Generalitat, en l'exercici de les seues funcions, planificarà la realització d'estudis sociològics dirigits a la població major de 18 anys resident a la Comunitat, tant pel que fa al disseny mostral, com al treball de camp i a l'anàlisi estadística de les dades. Les universitats públiques valencianes, en el desenvolupament de les seues competències, col·laboraran amb aquest objectiu, facilitant la participació dels seus equips de treball emmarcats en els seus diversos departaments i removent els obstacles que puguen impedir o dificultar aquesta participació.  
  
Tercera. Finançament  
L'aplicació i execució d'aquest conveni, incloent-s'hi a aquest efecte tots els actes jurídics que pogueren dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Quarta. Execució del conveni marc  
El present conveni marc manifesta la voluntat de les parts per a impulsar i realitzar futures activitats de planificació i d'elaboració dels qüestionaris que s'utilitzen en els estudis previstos, l'anàlisi final de resultats i la seua comparació, si és procedent, amb els d'altres comunitats autònomes, així com la redacció de documents de síntesi amb les principals conclusions i recomanacions.  
La realització d'actuacions concretes derivades de les contingudes en aquest conveni marc, es formalitzaran necessàriament per mitjà de convenis específics de col·laboració (d'ara endavant, convenis específics) subscrits entre la Presidència i la universitat o universitats a què estiga adscrit el professor responsable de la realització del treball, en què s'indicarà, entre altres continguts, la definició de l'objecte que es persegueix, les obligacions i drets de cada part, d'acord amb les competències de cadascuna d'elles. Així mateix, en les seues clàusules es contindran aspectes relacionats amb la confidencialitat de la informació i dels resultats, i amb la propietat intel·lectual, industrial i explotació dels resultats.  
En relació amb el personal d'ambdues institucions que participe en aquestes actuacions, en cap cas es derivarà cap vincle jurídic ni relació laboral ni estatutària amb l'altra part, ni més compromisos que els estipulats en el present conveni marc.  
Els convenis particulars subscrits arran d'aquest conveni marc observaran el que estableix el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
Cinquena. Difusió de la col·laboració  
Les entitats firmants es comprometen a destacar la seua mútua col·laboració en tots els mitjans que s'utilitzen, respectant en tot cas les directrius d'imatge externa que s'indiquen per ambdós parts, i també els logotips, marques i la resta d'elements distintius de cada part. Qualsevol forma de col·laboració conjunta realitzada en l'àmbit del present conveni marc haurà de reconéixer i fer constar la participació de les parts. Addicionalment, es comprometen a donar la màxima difusió possible de les activitats a través dels seus canals habituals i, en especial, a través d'internet o altres suports electrònics i la utilització d'enllaços en les pàgines d'ambdues entitats.  
  
Sisena. Difusió dels resultats  
Amb l'objectiu d'aconseguir la màxima disseminació dels resultats dels projectes d'investigació, les actuacions que es realitzen com a conseqüència dels convenis particulars derivats del present conveni marc podran ser divulgades indistintament per la Presidència de la Generalitat i per les Universitats a les quals estiguen adscrits els equips professionals que els implementen, d'acord amb les estipulacions dels convenis particulars corresponents.  
En qualsevol cas s'ha de respectar la Llei orgànica 15/1999, de 13 de desembre, de protecció de dades de caràcter personal i les seues disposicions de desenvolupament.  
  
Setena. Comissió mixta de seguiment i control del conveni  
El seguiment i control de la implementació del present conveni seran duts a terme per una comissió mixta integrada pel director del Gabinet del President, pel director general de la Direcció General d'Anàlisi, Polítiques Públiques i Coordinació, pel subdirector general d'Anàlisi i Polítiques Públiques, o persones en les quals deleguen, i per un representant de cadascuna de les universitats públiques valencianes. La comissió estarà presidida pel director del Gabinet del President o persona en qui delegue.  
La secretaria de la comissió correspondrà al subdirector general d'Anàlisi i Polítiques Públiques.  
La Direcció General d'Anàlisi, Polítiques Públiques i Coordinació haurà de tindre còpia de les actes, acords i informes que puga emetre la comissió en el desenvolupament i execució de les seues funcions.  
D'acord amb el que estableix l'article 9 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, aquesta comissió mixta realitzaria les funcions següents:  
1. Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
2. Informar les parts dels retards i incidències que es puguen presentar durant l'execució del conveni, així com, si és el cas, proposar les actualitzacions o modificacions corresponents en les anualitats derivades del retard.  
3. Emetre, si ho acorda la comissió, un informe o valoració final sobre el grau de compliment dels objectius consignats en el conveni subscrit.  
En allò no previst en aquest conveni marc, la comissió de seguiment s'haurà d'ajustar, quant al seu funcionament, a tot allò que s'estableix en la Llei 40/2015, d'1 d'octubre, de règim jurídic del sector públic, que regula els òrgans col·legiats, i en el Decret 176/2014, de 10 d'octubre, del Consell, adés esmentat.  
  
Huitena. Causes de resolució  
El present conveni es pot resoldre per les causes següents:  
1. Per l'expiració del termini de durada d'aquest.  
2. Per mutu acord entre les parts.  
3. Per l'incompliment per qualsevol de les parts de les condicions establertes en el present conveni.  
4. Per decisió unilateral d'una de les parts, mitjançant comunicació expressa per escrit a les altres parts, amb una antelació mínima de dos mesos a la data en què vaja a donar-lo per conclòs.  
En qualsevol cas, la resolució anticipada no afectarà les activitats en curs, les quals se seguiran desenvolupant per les Universitats.  
  
Novena. Resolució de controvèrsies  
Les qüestions litigioses a les quals puga donar lloc la interpretació, modificació, efectes o resolució del present conveni marc hauran de resoldre's de mutu acord o, si és el cas, per mitjà de la comissió de seguiment que s'hi ha previst. Si no és possible aconseguir l'esmentat acord, aquestes seran sotmeses a la jurisdicció contenciosa administrativa i als jutjats i tribunals de la ciutat de València.  
  
Desena. Naturalesa del conveni  
El present conveni marc és de caràcter administratiu i es troba exclòs de l'àmbit d'aplicació de text refós de la Llei de contractes del sector públic, aprovat per Reial decret legislatiu 3/2011, de 14 de novembre.  
  
Onzena. Vigència del conveni marc  
El present conveni marc entrarà en vigor el dia de la seua firma, i tindrà una durada màxima inicial de 4 anys, limitant-se l'extensió de les possibles pròrrogues, que seran expresses en qualsevol cas, a quatre anys addicionals més. No obstant això, qualsevol de les parts podrà, en tot moment, incloent-hi les seues eventuals pròrrogues, posar-hi fi a la seua participació, formulant denúncia escrita davant les altres parts, amb una antelació mínima de dos mesos a la data en què es vaja a donar per finalitzat el conveni per la seua part.  
La terminació del present conveni marc, siga quina siga la causa, suposarà automàticament i sense necessitat de cap formalitat, la terminació dels convenis específics que s'hagueren subscrit a l'empara d'aquest, excepte quan en el mateix conveni específic s'haguera disposat expressament el contrari. En aquest cas, el conveni específic continuarà vigent fins a la completa realització del seu objecte.  
  
Dotzena. Transparència  
De conformitat amb el que estableix la Llei 19/2013, de 9 de desembre, de transparència, accés a la informació pública i bon govern, i també en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i per a un adequat compliment de les exigències de publicitat activa, pel que a publicació dels convenis es refereix, aquest conveni serà objecte de publicació en el portal de transparència de la Generalitat. Així mateix, les universitats signants es comprometen a publicar-lo en els seus portals de transparència, en estar sotmeses a les exigències de publicitat activa previstes en la Llei valenciana 2/2015, de 2 d'abril.  
  
  
I en prova de conformitat amb tot el que antecedeix, les parts signen sis exemplars del present document, al lloc i la data indicats en l'encapçalament.  
  
El president de la Generalitat: Ximo Puig i Ferrer.  
El rector de la Universitat de València - Estudi General: Esteban Jesús Morcillo Sánchez.  
El rector de la Universitat Politècnica de València: Francisco José Mora Mas.  
El rector de la Universitat d'Alacant: Manuel J. Palomar Sanz.  
El rector de la Universitat Jaume I: Vicent Climent Jordà.  
El rector de la Universitat Miguel Hernández: Jesús Tadeo Pastor Ciurana.